Портрет
Живописче, начъртай
на платно си млада фея,
съживи я и предай
прелест повече на нея.
 
Дай й нежна красота,
що най-красните я нямат,
нейни очи и уста
израз сладък да приемат.
 
Нека малко й чело
златна коса увенчава,
грациозното й тяло
всеки взор да възхищава.
 
Нейни гърди се старай,
кат ги крийш от нази строго,
и отвън да се познай,
че пленителни са много.
 
Нега, страстна светлина
в сините й очи да има,
що издала би жена
силно любяща — любима.
 
Напиши, те моля аз,
тая хубава картина
и отдолу й тогас
ще бележа: Катерина.

Стихотворения на Иван Вазов